## Pravilnik o stručnom nadzoru nad radom autoškola i nad provedbom vozačkih ispita

### NN 99/1998 (22.7.1998.), Pravilnik o stručnom nadzoru nad radom autoškola i nad provedbom vozačkih ispita

# HRVATSKI AUTOKLUB

Na temelju članka 208. stavka 3. Zakona o sigurnosti prometa na cestama
(»Narodne novine«, broj 54/96 - pročišćeni tekst) i članka 4. Pravilnika
o povjeravanju Hrvatskom autoklubu poslova jedinstvenog procesa osposobljavanja
kandidata za vozače, organiziranja i provođenja vozačkih ispita i drugih
poslova javnih ovlasti (»Narodne novine«, broj 24/95), Upravni odbor Hrvatskog
autokluba na sjednici od 11. svibnja 1998. godine, uz suglasnost ministra
prosvjete i športa donio je

## **PRAVILNIK**

### **O STRUČNOM NADZORU NAD RADOM AUTOŠKOLA I NAD PROVEDBOM VOZAČKIH ISPITA**

I. OPĆE ODREDBE

Članak 1.

Ovim pravilnikom uređuju se ovlaštenja i obveze Hrvatskog autokluba
u obavljanju stručnog nadzora nad radom autoškola i drugih pravnih i fizičkih
osoba koje osposobljavaju kandidate za vozače (u daljnjem tekstu: autoškole)
i nad provedbom vozačkih ispita.

Poslovima stručnog nadzora iz stavka 1. ovoga članka smatraju se i stručni
poslovi koje Hrvatski autoklub obavlja u postupku utvrđivanja uvjeta za
početak rada autoškola.

Članak 2.

Poslove stručnog nadzora iz članka 1. ovoga pravilnika Hrvatski autoklub
utvrđuje godišnjim programom rada.

Godišnjim programom rada utvrđuju se osobito razlozi i cilj stručnog
nadzora, broj nadziranih ispita, broj autoškola u kojima će se obaviti
nadzor, te druga pitanja u vezi s obavljanjem nadzora.

II. ORGANIZACIJA I NAČIN OBAVLJANJA STRUČNOG NADZORA

Članak 3.

Poslove stručnog nadzora obavlja ovlaštena osoba Hrvatskog autokluba,
koja ima visoku stručnu spremu prometne, odgojno-obrazovne ili pravne struke
i najmanje pet godina radnog iskustva na poslovima obrazovanja ili osposobljavanja
u cestovnom prometu (u daljnjem tekstu: nadzornik).

Iznimno od stavka 1. ovog članka, po ovlaštenju glavnoga tajnika Hrvatskog
autokluba, poslove nadzora može obavljati osoba koja ima visoku stručnu
spremu s najmanje deset godina radnog iskustva na poslovima obrazovanja
ili osposobljavanja u cestovnom prometu.

Članak 4.

Nadzornik može tražiti da mu se unaprijed dostave podaci potrebni za
obavljanje nadzora.

Ako Hrvatski autoklub primi predstavku ili podnesak kojim se ukazuje
na nepravilnost rada autoškole ili ovlaštenog ispitivača, nadzornik je
dužan predstavku razmotriti, a ako osnovano sumnja da su činjenice u predstavci
točne, poduzeti mjere u skladu s odredbama ovoga pravilnika, te o tome
obavijestiti podnositelja predstavke i ministarstvo koje obavlja upravni
nadzor nad njegovim radom.

Članak 5.

Stručni nadzor obavlja se prikupljanjem podataka o radu, uvidom u dokumentaciju
i evidenciju, te utvrđivanjem drugih okolnosti od značaja za obavljanje
svrhe nadzora, u skladu s odredbama ovoga pravilnika.

Članak 6.

Nadzornik je samostalan u obavljanju stručnog nadzora u radu i neposredno
odgovara glavnom tajniku Hrvatskog autokluba, odnosno odgovornoj osobi
koju on odredi.

Nadzorniku će biti uskraćeno pravo obavljanja poslova stručnog nadzora,
ako prekrši odredbe ovoga pravilnika ili ako mu zbog drugog razloga prestane
ugovor o radu.

Ne smije se korištenjem službenog položaja ili na drugi način sprečavati
ili ometati nadzornika u obavljanju radnji i poduzimanja mjera za koje
je ovlašten.

Članak 7.

Osoba koja obavlja stručni nadzor ima službenu iskaznicu.

Oblik i sadržaj iskaznice iz stavka 1. ovoga članka tiskan je uz ovaj
pravilnik i njegov je sastavni dio.

Članak 8.

Nadzornik je dužan pravodobno obavijestiti nadziranu osobu o vremenu
obavljanja stručnog nadzora.

Nadzornik može obaviti stručni nadzor i bez prethodne obavijesti, ako
to zahtijeva svrha nadzora.

Nadzirana osoba dužna je osobi koja obavlja stručni nadzor staviti na
uvid zatraženu dokumentaciju i evidenciju, dati druge podatke i obavještenja
koja su potrebna u svrhu nadzora, te osigurati nesmetano obavljanje stručnog
nadzora.

Članak 9.

Nadzornik može, ako je to nužno za učinkovito ispunjenje svrhe nadzora,
izuzeti evidenciju i dokumentaciju, o čemu nadziranoj osobi izdaje potvrdu.

Članak 10.

U obavljanju stručnog nadzora, nadzornik nadzire osobito:

- izvođenje godišnjeg plana i programa osposobljavanja kandidata za
vozače i njegovu usklađenost s propisanim nastavnim planom i programom,

- izvođenje nastave iz pojedinog nastavnog predmeta,

- prostor, prometno vježbalište ili odgovarajuću prometnu površinu,
nastavna sredstva i pomagala i opremu potrebnu za izvođenje pojedinog nastavnog
predmeta, te način njihova korištenja,

- kadrovske uvjete potrebne za izvođenje osposobljavanja kandidata za
vozače,

- prostorne i tehničke, te druge uvjete za provođenje vozačkih ispita,

- provođenje vozačkog ispita,

- sadržaj ugovora o međusobnim pravima i obvezama autoškole i kandidata
za vozače,

- ostvarivanje prava i obveza kandidata za vozače u procesu osposobljavanja,

- vođenje propisane evidencije i dokumentacije,

- ostale okolnosti važne za stručno izvođenje procesa osposobljavanja
kandidata za vozače i za provođenje vozačkog ispita.

Članak 11.

Pored ovlaštenja utvrđenih člankom 10. ovoga pravilnika, u obavljanju
stručnog nadzora nadzornik:

- pruža instruktivnu stručnu pomoć djelatnicima autoškole i ovlaštenim
ispitivačima,

- predlaže mjere za unapređivanje organizacije rada i metoda osposobljavanja
kandidata za vozače, te provođenja vozačkih ispita,

- ocjenjuje funkcionalnost opreme autoškole i predlaže mjere za njezino
osuvremenjivanje,

- daje upute i pojašnjenja za otklanjanje utvrđenih nepravilnosti i
nedostataka u radu nadzirane osobe,

- obavlja druge poslove iz svog djelokruga u vezi sa svrhom stručnog
nadzora.

III. NAČIN UTVRĐIVANJA UVJETA ZA POČETAK RADA AUTOŠKOLA

Članak 12.

Stručni poslovi u postupku utvrđivanja uvjeta za početak i nastavak
rada autoškole obavljaju se očevidom.

Očevid iz stavka 1. ovoga članka obavlja povjerenstvo od najmanje dva
člana, koji ispunjavaju uvjete utvrđene člankom 3. ovoga pravilnika.

Tko će obaviti očevid određuje glavni tajnik Hrvatskog autokluba.

U očevidu iz stavka 1. ovoga članka na zahtjev nadležnog ministarstva
sudjeluje državni službenik.

Članak 13.

Očevidom iz članka 12. ovoga pravilnika utvrđuje se odgovara li dokumentacija
priložena uz zahtjev za utvrđivanje uvjeta za osposobljavanje kandidata
za vozače iz pojedinog nastavnog predmeta stvarnom stanju, prema odredbama
Pravilnika za osposobljavanje kandidata za vozače vozila na motorni pogon.

Članak 14.

O obavljenom stručnom nadzoru i očevidu u postupku utvrđivanja uvjeta
za početak rada autoškole obvezno se sastavlja izvješće.

Izvješće iz stavka 1. ovoga članka sadrži osobito:

- naziv i adresu nadzirane osobe, odnosno osobe kod koje je obavljen
očevid,

- vrijeme početka i završetka stručnog nadzora odnosno očevida,

- opis utvrđenog stanja, nepravilnosti i nedostataka,

- prijedlog mjera koje valja poduzeti radi otklanjanja utvrđenih nedostataka,
te rokove u kojima bi se nedostaci morali otkloniti,

- prijedlog mjera koje se predlažu nadležnom državnom organu,

- potpis ovlaštenih osoba koje su obavile stručni nadzor, odnosno očevid,

- potpis nadzirane osobe.

Članak 15.

Izvješće o obavljenom stručnom nadzoru odnosno očevidu obvezno se dostavlja
nadziranoj osobi.

Na izvješće iz stavka 1. ovoga članka nadzirana osoba ima pravo prigovora.

Prigovor se podnosi nadzorniku odnosno osobi koja je obavila očevid,
u pisanom obliku, u roku 5 dana od dana dostave izvješća.

Članak 16.

Izvješće o obavljenom stručnom nadzoru odnosno očevidu s prigovorom
i mišljenjem ovlaštene osobe o prigovoru obvezno se dostavlja nadziranoj
osobi te nadležnom ministarstvu.

Za izradu izvješća, te njegovo dostavljanje vrijede rokovi utvrđeni
općim propisima.

Članak 17.

Ako ovlaštena osoba u obavljanju stručnog nadzora utvrdi, u okviru svojih
ovlaštenja, da kod nadzirane osobe postoji osnova za poduzimanje mjera
iz nadležnosti nekog drugog državnog organa, dužna ga je o tome obavijestiti
bez odgode, putem Ministarstva prosvjete i športa.

Članak 18.

Hrvatski autoklub podnosi nadležnom ministarstvu cjelovito izvješće
o obavljenom stručnom nadzoru, u pravilu jedanput godišnje.

IV. DOKUMENTACIJA

Članak 19.

Dokumentaciju o obavljenom stručnom nadzoru i očevidu Hrvatski autoklub
čuva pet godina.

V. FINANCIRANJE

Članak 20.

Troškovi obavljanja stručnog nadzora nad radom autoškola podmiruju se
iz sredstava naknade za vozački ispit.

VI. PRIJELAZNE I ZAVRŠNE ODREDBE

Članak 21.

Stupanjem na snagu ovoga pravilnika prestaje važiti Pravilnik o stručnom
nadzoru nad radom autoškola (»Narodne novine«, br. 40/95.).

Članak 22.

Ovaj pravilnik stupa na snagu osmog dana od dana objave u »Narodnim
novinama«.

Broj: 3485/4
Zagreb, 11. svibnja 1998.

Predsjednik
Upravnog odbora
Hrvatskog autokluba
**Tomislav Družak, dipl. oec.,** v. r.

![](dodatni/369646.gif)

Pravilnik, NN 99/1998-1371